VDSS sodba Psp 611/2015
Datum: 2016-02-11T01:00:00.000+01:00
ecli: ECLI:SI:VDSS:2016:PSP.611.2015
sodisce: Višje delovno in socialno sodišče
oddelek: Oddelek za socialne spore
podrocje: SOCIALNO VARSTVO
institut: otroški dodatek - dohodek - izračun dohodka - dohodek družine

## Jedro

Med podatki, ki jih je center za socialno delo upošteval pri izračunu dohodka družine in dohodka na osebo, in podatki, kot izhajajo iz davčne evidence, so odstopanja o višini plačanih prispevkov in odmerjeni dohodnini, kar bi lahko vplivalo na priznanje pravice do otroškega dodatka. Izpodbijani odločbi o zavrnitvi priznanja te pravice zaradi preseganja dohodkovnega cenzusa sta zato nepravilni in nezakoniti in bo moral toženec v ponovljenem upravnem odločanju preveriti podatke o plači ter nato v zadevi ponovno odločiti.

## Izrek

Pritožbi se ugodi in se sodba sodišča prve stopnje v I. točki izreka spremeni tako, da se odpravi odločba tožene stranke št. ... z dne 30. 12. 2013 in odločba Centra za socialno delo A. št. ... z dne 28. 8. 2013 in zadeva vrne v novo upravno odločanje.

## Obrazložitev

1. Sodišče prve stopnje je s I. točko izreka zavrnilo tožbeni zahtevek, da se odpravi odločba tožene stranke št. ... z dne 30. 12. 2013 in odločba Centra za socialno delo A. št. ... z dne 28. 8. 2013. Obenem je II. točko izreka postopek med prvotožnikom in tožencem ustavilo.

2. Zoper sodbo je pritožbo vložila druga tožnica, smiselno zaradi nepravilne uporabe materialnega prava in nepopolne ugotovitve dejanskega stanja. Pripominja, da je tožbeni zahtevek zavrnjen zaradi priznanja drugih pravic iz invalidskega zavarovanja, čeprav se vloga nanaša na priznanje otroškega dodatka za B.B. in C.C. Navaja, da je k vsem pritožbam posredovala kopije informativnega izračuna dohodnine za leto 2012 za D.D. ter tudi originalne izpise iz uradnih evidenc Ministrstva za finance, Davčna uprava Republike Slovenije, iz katerih je razvidna višina bruto oziroma neto dohodka, ki ga je v letu 2012 imel. Pri tožničinem partnerju D.D. so upoštevane obresti fizične osebe, dosežene na denarne depozite pri bankah in hranilnicah, v letu 2012 v znesku 134,80 EUR, ki jih v odločbi št. ... ni. Nadalje je navedeno, da je družino sestavljalo 8 članov, čeprav so v vseh odločbah navedeni 4 člani. V vseh dosedanjih pritožbah je zahtevala, da se upoštevajo podatki iz informativnega izračuna za D.D. Iz tega sledi, da je bruto dohodek v višini 24.318,78 EUR, to je 22.646,68 EUR + 1.659,83 EUR in 12,27 EUR ter plačani prispevki v višini 3.882,42 EUR ter odmerjena dohodnina v višini 3.040,06 EUR, kar znese neto dohodek v višini 17.396,30 EUR in ne 19.618,89 EUR, kot se trdi v odločbi št. ... Pod točko 6 je narobe izpisano, da so prispevki 1.659,83 EUR, saj je ta znesek v informativnem izračunu dohodnine zaveden kot dohodek iz vodenja družbe in se prišteje k bruto plači. Od bruto dohodka se odštejejo plačani prispevki v višini 3.882,42 EUR. K tej točki prilaga izpiske obračuna prispevkov za socialno varnost za lastnike podjetij, ki nimajo plače za vseh 12 mesecev za leto 2012, iz katerih je razvidno, da je skupni znesek plačanih prispevkov za D.D. 3.882,42 EUR, od tega 9-krat po 323,41 EUR in 3-krat po 323,91 EUR. Ti izpiski so tudi dosegljivi v uradnih evidencah davčne uprave. Predlaga, da pritožbeno sodišče še enkrat pregleda vse podatke ter ponovno izda odločbo iz naslova pravic iz javnih sredstev za otroški dodatek za B.B. in C.C. 3. Pritožba je utemeljena.

4. Sodišče prve stopnje je v tem postopku presojalo pravilnost in zakonitost dokončne odločbe tožene stranke št. ... z dne 30. 12. 2013 v zvezi s prvostopno odločbo Centra za socialno delo A. št. ... z dne 28. 8. 2013, sporno pa je priznanje pravice do otroškega dodatka za otroka B.B. in C.C. S citirano prvostopno odločbo z dne 28. 8. 2013, potrjeno z dokončno odločbo z dne 30. 12. 2013 je Center za socialno delo A. zavrnil vlogo za otroški dodatek, ker je ugotovil, da dohodek v štiričlanski družini v letu 2012 znaša 31.367,08 EUR ter povprečni dohodek na osebo 653,48 EUR oziroma 65,91 % neto povprečne mesečne plače vseh zaposlenih v Republiki Sloveniji, ki je v letu 2012 znašal 991,44 EUR.

5. Tako ugotovljen dohodek družine je presegal zgornjo mejo dohodkovnega razreda 64 % neto povprečne mesečne plače vseh zaposlenih v Republiki Sloveniji v letu 2012, določeno v drugem odstavku 22. člena Zakona o uveljavljanju pravic iz javnih sredstev (Ur. l. RS, št. 62/2010, v nadaljevanju ZUPJS) za pridobitev pravice do otroškega dodatka.

Takšen izračun dohodka družine in posledično dohodka na osebo, je sodišče štelo za pravilen, ker je ugotovilo, da je znašal skupni neto dohodek D.D. 19.618,89 EUR, to je celo nekoliko več, kot je ugotovil toženec. Pri izračunu je sodišče prve stopnje upoštevalo bruto dohodek D.D. za leto 2012 v višini 24.318,78 EUR, prispevke v skupnem znesku 1.659,83 EUR ter dohodnino 3.040,06 EUR.

6. Kot izhaja iz informativnega izračuna dohodnine za leto 2012 (priloga A2) in enako iz vsakega iz izpisov davčne uprave z dne 22. 1. 2014 (priloga A5) in z dne 23. 9. 2013 (izpis predložen v predsodnem postopku) je v letu 2012 znašal bruto dohodek D.D. 24.318,78 EUR. Iz vseh navedenih virov jasno izhaja, da od bruto osebnega dohodka predstavlja dohodek iz delovnega razmerja 22.646,68 EUR, dohodek za vodenje družbe 1.659,83 EUR in dohodek - oddajanje premoženja v najem 12,27 EUR. Bruto dohodek v višini 24.318,78 EUR je pri vseh izračunih predstavljal podlago za izračun neto dohodka za D.D. Vendar pa so bili upoštevani različnih podatki o višini plačanih prispevkov in odmerjeni dohodnini. To je imelo za posledico različne podatke o skupni višini dohodkov družine in dohodkov na osebo.

7. Ker se tožnica z izračunom skupnega dohodka ter dohodka na osebo ni strinjala že ves čas postopka, saj je na nepravilen izračun oziroma na odstopanje med podatki, ki jih je center za socialno delo upošteval pri izračunu in na podatke, ki izhajajo iz davčne evidence, opozarjala že v predsodnem postopku (zapisnik sestavljen na Centru za socialno delo A. št. ... z dne 18. 9. 2013) in nato še pred sodiščem, podatki in izračun o osebnih dohodkih družine in dohodek na eno osebo pa bi lahko vplival na odločitev o otroškem dodatku, se bo za D.D. (ker je edino zanj izračun sporen) v ponovljenem postopku ponovno izračunal neto njegov dohodek, dosežen v letu 2012 s tem, da se bodo ponovno preverili vsi podatki, na katere opozarja pritožba, torej obresti za leto 2012, odmerjena dohodnina in plačani prispevki za leto 2012. Na podlagi preverjenih podatkov se bo ponovno izračunal skupen dohodek družine ter dohodek na osebo oziroma odstotek v primerjavi s povprečno mesečno plačo vseh zaposlenih v Republiki Sloveniji ter ponovno odločilo o vlogi, vloženi 21. 8. 2013 za priznanje pravice do otroškega dodatka za otroka B.B. in C.C. 8. Glede na navedeno je pritožbeno sodišče pritožbi ugodilo in na podlagi pete alineje 358. člena ZPP izpodbijano sodbo spremenilo tako, da je odpravilo dokončno odločbo tožene stranke št. ... z dne 30. 12. 2013 in odločbo Centra za socialno delo A. št. ... z dne 28. 8. 2013 in zadevo vrnilo v novo upravno odločanje v skladu s prvo alinejo prvega odstavka 82. člena Zakona o delovnih in socialnih sodiščih (Ur. l. RS, št. 2/2004 in 10/2004, v nadaljevanju ZDSS-1).